b'\n_START_ARTICLE_\nKva\xc5\xa1iorkor\n_START_SECTION_\nEtimologija\n_START_PARAGRAPH_\nBeseda kva\xc5\xa1iorkor je prevzeta iz jezika kwa, ki se govori v Gani in pomeni nekdo, ki je bil odstranjen - torej otrok, ki ga mati preneha dojiti, ker je za\xc4\x8dela dojiti \xc5\xbee naslednjega novorojenca. Otrok, ki ga je mati prenehala dojiti, je torej prenehal u\xc5\xbeivati beljakovine, ki so v materinem mleku, in je pre\xc5\xa1el na prehrano odraslih, ki je v revnem afri\xc5\xa1kem okolju prete\xc5\xbeno rastlinska in enoli\xc4\x8dna. Termin je v medicinsko izrazoslovje uvedla C.D. Williams, jamajska pediatrinja, leta 1935.\n_START_SECTION_\nPatofiziologija\n_START_PARAGRAPH_\nPri prehrani je nujno, da organizem zau\xc5\xbeije vse esencialne aminokisline, saj ne obstaja beljakovina, v kateri ne bi sodelovalo vseh 20 aminokislin in torej tudi vse esencialne. V primeru, da v prehrani manjka ena ali ve\xc4\x8d izmed esencialnih minokislin, postanejo edini vir telesne beljakovine, ki se razgrajujejo in prispevajo svoje aminokisline v skupni zbir. Kljub temu je prispevek premajhen, da bi nadomestil pomanjkanje. Iz vidika presnove je torej kva\xc5\xa1iorkor predvsem sindrom beljakovinskega stradanja._NEWLINE_Zaradi pomanjkanja ene ali ve\xc4\x8d potrebnih aminokislin predstavljajo ostale aminokisline v zbiru prese\xc5\xbeek. Zaradi tega se aminokisline deaminirajo, du\xc5\xa1ik pa se v obliki se\xc4\x8dnine izlo\xc4\x8di z urinom. Razlika med vnesenim in izlo\xc4\x8denim du\xc5\xa1ikom je negativna, kar opi\xc5\xa1emo kot negativna du\xc5\xa1ikova bilanca. Enoli\xc4\x8dna rastlinska hrana, ki jo u\xc5\xbeivajo na ogro\xc5\xbeenih podro\xc4\x8djih, ima zaradi svoje sestave in te\xc5\xbeje prebavljivosti majhno biolo\xc5\xa1ko vrednost, saj se hitro pojavi negativna du\xc5\xa1ikova bilanca, kar torej pomeni, da hrana ne vsebuje potrebnih aminokislin._NEWLINE_Posledica pomanjkanja aminokislin je zavrta sinteza mnogih pomembnih beljakovin, kot so albumin, ki uravnava onkotski tlak v \xc5\xbeilah ter prena\xc5\xa1a po krvi razli\xc4\x8dne ione in hormone, lipoproteini, ki po krvi prena\xc5\xa1ajo lipide od jeter do razli\xc4\x8dnih organov, ter imunoglobulini, ki so izjemno pomemben del specifi\xc4\x8dnega imunskega odziva. V tankem \xc4\x8drevesju pride zaradi zmanj\xc5\xa1ane mitoti\xc4\x8dne aktivnosti celic do atrofije sluznice in izgube mikrovilov (izrastki na povr\xc5\xa1ini celic, ki pove\xc4\x8dujejo resorpcijsko povr\xc5\xa1ino), to pa pogosto spremlja izguba pomembnih encimov, kot so disaharidaze. Prav tako je lahko kostni mozeg hipoplasti\xc4\x8den (nastajanje novih krvnih celic je nezadostno), kar privede do anemije. V mo\xc5\xbeganih dojen\xc4\x8dkov, katerih matere so podhranjene in ki so sami prav tako podhranjeni v za\xc4\x8detku, se zmanj\xc5\xa1a \xc5\xa1tevilo nevronov, poleg tega pa je ovirana mielinizacija bele mo\xc5\xbeganovine._NEWLINE_V ogro\xc5\xbeeni populaciji so najprej prizadeti otroci, saj beljakovine v hrani niso potrebne samo za beljakovinsko premeno oz. metaboli\xc4\x8dno obra\xc4\x8danje (tj. v porabljanje oz. razgrajevanje in nadome\xc5\xa1\xc4\x8danje), pa\xc4\x8d pa tudi za rast in razvoj._NEWLINE_Celoten razvoj sindroma (patogeneza) sicer \xc5\xa1e ni dokon\xc4\x8dno pojasnjena. Domnevano je, da je za pojav sindroma poleg pomanjkljivega vnosa beljakovin bistven tudi primanjkljaj dolo\xc4\x8denih mikronutrientov (tj. vitaminov in mineralov). Druge raziskave omenjajo mo\xc5\xbeno vpletenost aflatoksinov, oksidativnega stresa in signaliziranja s citokini._NEWLINE_Milej\xc5\xa1e oblike kva\xc5\xa1iorkorja se sicer lahko pojavijo tudi kroni\xc4\x8dnih bolezenskih stanjih, pri katerih se beljakovine ne absorbirajo u\xc4\x8dinkovito v prebavilih ali pa se izlo\xc4\x8dajo prekomerno iz telesa; tak\xc5\xa1na stanja so npr. dolo\xc4\x8dene enteropatije, nefrotski sindrom in posledice obse\xc5\xbenih opeklin. V ZDA se redko pojavijo primeri beljakovinskega stradanja zaradi dolo\xc4\x8denih vrst diet ali nadomestitve mleka z izdelki na osnovi ri\xc5\xbea.\n_START_SECTION_\nKlini\xc4\x8dni simptomi in znaki\n_START_PARAGRAPH_\nKva\xc5\xa1iorkor se bo klini\xc4\x8dno izrazil najprej pri tistih organih, kjer je za normalno delovanje potrebna velika sinteza beljakovin, bolj ogro\xc5\xbeena skupina pa so otroci, predvsem pri starosti manj od enega leta._NEWLINE_Najzna\xc4\x8dilnej\xc5\xa1i simptom pri kva\xc5\xa1iorkorju je zate\xc4\x8den trebuh, ki je posledica trebu\xc5\xa1nih oteklin (edemov), pojavijo pa se tudi na stopalih in drugod. Sinteza albumina v jetrih je namre\xc4\x8d zavrta, zaradi \xc4\x8desar se zmanj\xc5\xa1a onkotski tlak, s tem pa postanejo kapilare bolj prepustne za vodo. Telesna te\xc5\xbea prizadetih otrok zna\xc5\xa1a od 60-80\xc2\xa0% normalne te\xc5\xbee, vendar je resni\xc4\x8dna izguba te\xc5\xbee zakrita ravno zaradi zadr\xc5\xbeevanja teko\xc4\x8dine, torej edemov. Hkrati se pove\xc4\x8dajo tudi jetra (hepatomegalija) zaradi zama\xc5\xa1\xc4\x8denja oz. ma\xc5\xa1\xc4\x8dobne infiltracije (bolezenskega nabiranja ma\xc5\xa1\xc4\x8dob v celicah), saj je motena sinteza lipoproteinov._NEWLINE_Poleg tega se pojavijo letargija in depresija, ko\xc5\xbene spremembe (predvsem depigmentacija in dermatitis), upo\xc4\x8dasnjena rast, anemije, izpadanje zob ter tanj\xc5\xa1anje in izpadanje las, pogosto pa se pojavita tudi razdra\xc5\xbeljivost in anoreksija._NEWLINE_V primeru cepljenja oboleli ne more razviti protitelesa proti nalezljivim boleznim, kot sta davica in trebu\xc5\xa1ni tifus. Oslabljen imunski sistem in s tem sekundarne oku\xc5\xbebe povzro\xc4\x8dijo fiziolo\xc5\xa1ki stres, kar pa seveda vodi do katabolnega stanja, to pa \xc5\xa1e poslab\xc5\xa1a celotno stanje.\n_START_SECTION_\nZdravljenje\n_START_PARAGRAPH_\nKva\xc5\xa1iorkor se lahko na\xc4\x8deloma popolnoma odpravi z ustreznim vnosom kalorij in beljakovin, \xc4\x8de se zdravljenje za\xc4\x8dne dovolj zgodaj. Za potrebe energije se sprva za\xc4\x8dne polagoma dovajati kalorije v obliki ogljikovih hidratov ter ma\xc5\xa1\xc4\x8dob, nato pa \xc5\xa1e beljakovine za potrebe anabolizma, tj. izgradnjo novih snovi v organizmu. Pomemben je tudi vnos potrebnih vitaminov in mineralov. Veliko podhranjenih otrok razvije laktozno netoleranco, zato je potrebno v hrano dodajati encim laktazo, da se ne pojavijo zapleti zaradi u\xc5\xbeivanja mle\xc4\x8dnih izdelkov. Zaradi pove\xc4\x8dane dovzetnosti za oku\xc5\xbebe (infekcije) je priporo\xc4\x8deno dajanje antibiotikov s \xc5\xa1irokim spektrom delovanja v prvih dneh zdravljenja._NEWLINE_Prognoza bolezni je odvisna predvsem od trajanja podhranjenosti. Pri dalj\xc5\xa1em \xc4\x8dasu prizadeti otrok verjetno ne bo nikoli dosegel polnega potenciala v rasti, poleg tega se lahko pojavijo trajni du\xc5\xa1evni problemi.'